
"Harmonika" (táskák, tárolók)

Pályázati munkámat az általam tervezett harmonika tárolók és táskák képezik. A tervezésem alapgondolata a magyar népviselet különleges pliszírozási technikájából indult ki. Ezen eljárási mód alapján kezdődött el a tervezési folyamatom.
Munkám során igyekeztem a pliszírozás technikai lehetőségeit minél inkább megismerni, ez alapján vastag és vékony csíkokat hajtani, illetve ezek variálásával új formát kialakítani. Az anyagkísérleteim során mérlegeltem a különböző anyagok terhelhetőségi és szerkezeti lehetőségeit. Több variációt is készítettem mire a végleges koncepciót összeállítottam.
Megvalósításuk során hangsúlyt fektettem a környezettudatosságra is. Így a hagyományos színes papírfajták mellett helyet kapnak az újrahasznosított papírból készült darabok is.
A tárolók megalkotási folyamatában természetesen figyelembe vettem a funkcionális szerepüket. Alkotásaimat elsősorban cégek promóciós termékeként készítettem. Elképzelésem alapján a munkáim egy része összeállított, másik része nem összerakott formában állna a megrendelő részére. Az utóbbi forma különlegességét az adja, hogy aktuális helyzetben a cég egy dolgozója vagy akár egy látogató is összeállíthatja a maga ízlése és igénye szerint. Olyan tárgyakat próbáltam tervezni, amelyek egyrészt reklámozzák a céget, másrész képesek különböző anyagok és tárgyak tárolására. Koncepciómat egy olyan forma kialakítása képezte, amely felfelé szétterülő irányvonalat mutat.
A tárolók összeállításához a fűzés technikai lehetőségeit használtam fel. Alkotói folyamatom során színbeli korlátokat nem szabtam.
Véleményem szerint az általam tervezett tárolók előnye, hogy egy egyszerű eljárással bárki által elkészíthetőek, emellett összetett és egyedi reklámanyagot biztosítanak.



